《题汪孟慈礼堂授经图》
清代·管同

儒林有丈人，学究天人奥。通眉举明经，遽赴玉楼召。

于时询童乌，芳龄始逾悼。客来执诗问，瑟僩了义妙。

文人厄九命，后嗣终食报。宦达何足言，持身等圭瑁。

绣衣争国论，彩笔述庭诰。鲤庭旧闻存，伊今洵克效。

嗟子废《蓼莪》，哀思正周调。寸草腐无称，辜负春晖照。

承君犹不弃，示我图中貌。努力振家声，相期在忠孝。

作者简介：（1785—1831）清江苏上元人，字异之。道光五年举人。姚鼐弟子。以文名家，论文提倡阳刚之美，兼工诗。有志经世，不获用。有《因寄轩诗文集》、《七经纪闻》、《孟子年谱》、《文中子考》等。